Title: ระเบียบสำนักงานคณะกรรมการวิจัยแห่งชาติ ว่าด้วยการเปิดเผยข้อมูลวิจัยในระบบบริหารงานวิจัยแห่งชาติ (ระบบ NRPM) พ.ศ. 2555

ระเบียบสำนักงานคณะกรรมการวิจัยแห่งชาติ

ระเบียบสำนักงานคณะกรรมการวิจัยแห่งชาติ
ว่าด้วยการเปิดเผยข้อมูลวิจัยในระบบบริหารงานวิจัยแห่งชาติ
(ระบบ NRPM)
พ.ศ. ๒๕๕๕

สำนักงานคณะกรรมการวิจัยแห่งชาติ ได้พัฒนาระบบบริหารงานวิจัยแห่งชาติ
(ระบบ NRPM : National Research Project Management) ซึ่งเป็นโปรแกรมประยุกต์ที่ใช้งานผ่านเครือข่ายอินเทอร์เน็ตเพื่อใช้บริหารงานวิจัยและงบประมาณวิจัยของหน่วยงานภาครัฐ
เริ่มใช้เมื่อปี พ.ศ. ๒๕๔๙ โดยหน่วยงานภาครัฐเป็นแหล่งกำเนิดของข้อมูลในระบบ
ข้อมูลหลักในระบบประกอบด้วย ข้อเสนอการวิจัยโครงการวิจัยที่ได้รับจัดสรรงบประมาณ
ผลงานวิจัย และข้อมูลนักวิจัย

เพื่อให้การเปิดเผยข้อมูลวิจัยในระบบบริหารงานวิจัยแห่งชาติ (ระบบ NRPM) เป็นไปตามบทบัญญัติแห่งพระราชบัญญัติข้อมูลข่าวสารของราชการ พ.ศ. ๒๕๔๐
ที่กำหนดให้หน่วยงานของรัฐต้องจัดให้มีข้อมูลข่าวสารไว้ให้ประชาชนเข้าตรวจดูได้
พร้อมทั้งรักษาสิทธิ์ความเป็นเจ้าของทรัพย์สินทางปัญญาที่เกี่ยวข้องกับข้อมูลวิจัยเหล่านั้น
รวมถึงการรักษาความปลอดภัยของข้อมูลและระบบสำนักงานคณะกรรมการวิจัยแห่งชาติ
จึงวางระเบียบไว้ดังนี้

ข้อ ๑  ระเบียบนี้เรียกว่า ระเบียบสำนักงานคณะกรรมการวิจัยแห่งชาติว่าด้วยการเปิดเผยข้อมูลวิจัยในระบบบริหารงานวิจัยแห่งชาติ
(ระบบ NRPM) พ.ศ. ๒๕๕๕

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาระเบียบ
ข้อบังคับ ประกาศ
และคำสั่งอื่นใดของสำนักงานคณะกรรมการวิจัยแห่งชาติที่กำหนดไว้แล้วในระเบียบนี้ หรือขัดหรือแย้งกับระเบียบนี้
ให้ใช้ระเบียบนี้แทน

ข้อ ๔  ให้เลขาธิการคณะกรรมการวิจัยแห่งชาติรักษาการตามระเบียบนี้และให้มีอำนาจตีความวินิจฉัยปัญหาเกี่ยวกับการปฏิบัติตามระเบียบนี้

ข้อ ๕  กรณีที่ไม่สามารถปฏิบัติตามระเบียบนี้
ให้อยู่ในดุลพินิจของเลขาธิการคณะกรรมการวิจัยแห่งชาติ
โดยคำแนะนำของคณะกรรมการข้อมูลข่าวสารของสำนักงานคณะกรรมการวิจัยแห่งชาติ ตามระเบียบสำนักงานคณะกรรมการวิจัยแห่งชาติว่าด้วยข้อมูลข่าวสารของสำนักงานคณะกรรมการวิจัยแห่งชาติ
พ.ศ. ๒๕๕๐

ข้อ ๖  ในระเบียบนี้
ระบบ NRPM หมายถึง
ระบบบริหารงานวิจัยแห่งชาติ (ระบบ NRPM : National Research Project Management)
ข้อมูลวิจัยในระบบ NRPM หมายถึง
ข้อมูลข้อเสนอการวิจัย แผนงานวิจัย ชุดโครงการวิจัย โครงการวิจัย ผลงานวิจัย
งบประมาณวิจัย รวมถึงข้อมูลหน่วยงาน ข้อมูลนักวิจัย และรายละเอียดอื่น ๆ ที่เกี่ยวข้องกับข้อมูลวิจัยในระบบ
NRPM
ข้อเสนอการวิจัย หมายถึง
ข้อมูลเกี่ยวกับข้อเสนอการวิจัยของหน่วยงานภาครัฐที่เสนอของบประมาณประจำปี ในระบบ NRPM
โครงการวิจัยที่ได้รับจัดสรรงบประมาณ หมายถึง ข้อมูลเกี่ยวกับแผนงานวิจัย ชุดโครงการวิจัย โครงการวิจัยของหน่วยงานภาครัฐที่ได้รับจัดสรรงบประมาณประจำปีเพื่อดำเนินการวิจัย
ในระบบ NRPM
ผลงานวิจัย หมายถึง
ข้อมูลเกี่ยวกับบทคัดย่อ บทสรุปผู้บริหาร
รายงานฉบับสมบูรณ์ของโครงการวิจัยของหน่วยงานภาครัฐที่ดำเนินการแล้วเสร็จ
รวมทั้งข้อมูลและเอกสารอื่น ๆ ที่เกี่ยวข้องกับผลงานวิจัยในระบบ NRPM
สำนักงาน หมายถึง
สำนักงานคณะกรรมการวิจัยแห่งชาติ
เลขาธิการ หมายถึง
เลขาธิการคณะกรรมการวิจัยแห่งชาติ
คณะกรรมการข้อมูลข่าวสาร หมายถึง
คณะกรรมการข้อมูลข่าวสารของสำนักงาน
ตามระเบียบสำนักงานคณะกรรมการวิจัยแห่งชาติว่าด้วยข้อมูลข่าวสารของสำนักงานคณะกรรมการวิจัยแห่งชาติ
พ.ศ. ๒๕๕๐

หมวด ๑
ข้อมูลข่าวสารที่เปิดเผยได้

ข้อ ๗  ภายใต้บังคับมาตรา
๑๔ และมาตรา ๑๕ แห่งพระราชบัญญัติข้อมูลข่าวสารของราชการ พ.ศ. ๒๕๔๐
สำนักงานต้องจัดให้มีข้อมูลข่าวสารเกี่ยวกับโครงการวิจัยที่ได้รับจัดสรรงบประมาณ
ดังต่อไปนี้ ให้บุคคลทั่วไปเข้าดูได้ ตามหลักเกณฑ์ที่สำนักงานกำหนด
(๑)
ข้อมูลพื้นฐานของโครงการวิจัยที่ได้รับจัดสรรงบประมาณจากรัฐและอยู่ระหว่างดำเนินการได้แก่
ชื่อโครงการ ชื่อหน่วยงาน ชื่อหัวหน้าโครงการ ระยะเวลาดำเนินการ
สถานภาพการวิจัยและงบประมาณวิจัย
(๒) รายงานความก้าวหน้าของโครงการวิจัยที่บันทึกในระบบ NRPM โดยได้รับความยินยอมจากหน่วยงานหรือนักวิจัยผู้เป็นเจ้าของ
(๓) ข้อมูลข่าวสารอื่น
ตามที่เลขาธิการกำหนดโดยคำแนะนำของคณะกรรมการข้อมูลข่าวสาร
ให้นำความในข้อ ๒๓ (๑) และ (๒) ของระเบียบนี้
มาใช้บังคับข้อมูลข่าวสารตามข้อ ๗ (๓) โดยอนุโลม

ข้อ ๘  ผลงานวิจัยที่จัดเก็บไว้ในระบบ
NRPM โดยได้รับความยินยอมจากหน่วยงานหรือนักวิจัยผู้เป็นเจ้าของ

หมวด ๒
ข้อมูลข่าวสารที่ไม่ต้องเปิดเผย

ข้อ ๙  ข้อมูลวิจัยที่หน่วยงานกำหนดชั้นความลับไว้

ข้อ ๑๐  ข้อมูลวิจัยที่หน่วยงานหรือนักวิจัยผู้เป็นเจ้าของแจ้งว่าอาจกระทบถึงประโยชน์ได้เสียทางการค้า
หรือเป็นความลับทางการค้า
รวมทั้งข้อมูลวิจัยที่อยู่ระหว่างดำเนินการยื่นขอจดทะเบียนหรือจดแจ้งทรัพย์สินทางปัญญาทั้งในประเทศหรือต่างประเทศ

ข้อ ๑๑  ข้อมูลข่าวสารตามมาตรา ๑๔
ตามพระราชบัญญัติข้อมูลข่าวสารของราชการ พ.ศ. ๒๕๔๐

ข้อ ๑๒  ข้อมูลวิจัยที่อาจก่อให้เกิดความเสียหายต่อความมั่นคงของประเทศ
ความสัมพันธ์ระหว่างประเทศ และความมั่นคงในทางเศรษฐกิจหรือการคลังของประเทศ

ข้อ ๑๓  ความเห็นหรือคำแนะนำภายในสำนักงาน
ในการดำเนินการวิจัยเรื่องหนึ่งเรื่องใดหรือข้อมูลข่าวสารที่นำมาใช้ในการทำความเห็นหรือคำแนะนำภายในดังกล่าว

ข้อ ๑๔  ข้อมูลวิจัยที่อาจก่อให้เกิดอันตรายต่อชีวิตหรือความปลอดภัยของบุคคลหนึ่งบุคคลใด

ข้อ ๑๕  ข้อเสนอการวิจัยที่เสนอของบประมาณประจำปีตามมติคณะรัฐมนตรีอันเป็นทรัพย์สินทางปัญญาของหน่วยงานและนักวิจัย
และอยู่ระหว่างการพิจารณางบประมาณ

ข้อ ๑๖  ข้อเสนอการวิจัยตามข้อ ๑๕
ที่ไม่ผ่านการพิจารณาหรือไม่ได้รับการจัดสรรงบประมาณทั้งในปีที่เสนอขอและปีอื่น ๆ
ก่อนหน้านั้น

ข้อ ๑๗  โครงการวิจัยที่ได้รับงบประมาณจากแหล่งทุนอื่นนอกเหนือจากกระบวนการเสนอของบประมาณประจำปีตามมติคณะรัฐมนตรี
ตามข้อ ๑๕ ทั้งในประเทศและต่างประเทศ
ซึ่งเจ้าของทุนหรือเจ้าของโครงการไม่ประสงค์ให้เปิดเผย

ข้อ ๑๘  ข้อมูลข่าวสารส่วนบุคคลของนักวิจัย เช่น
วันเดือนปีเกิด สัญชาติ ที่อยู่ หมายเลขโทรศัพท์

หมวด ๓
การเปิดเผยข้อมูล

ข้อ ๑๙  ให้ภารกิจมาตรฐานระบบวิจัยเป็นผู้รับผิดชอบดำเนินการเปิดเผยหรืออนุญาตให้เปิดเผยข้อมูลวิจัยในระบบ
NRPM ในกรณีที่ผู้รับผิดชอบตามระเบียบนี้ไม่สามารถปฏิบัติได้
ให้เลขาธิการเป็นผู้มอบหมาย

ข้อ ๒๐  ประชาชนสามารถเข้าดูหรือสืบค้นข้อมูลที่เปิดเผยได้ทางอินเทอร์เน็ต
และ/หรือวิธีการอื่นที่เหมาะสม ตามหลักเกณฑ์ที่สำนักงานกำหนด

ข้อ ๒๑  ผู้ทรงคุณวุฒิที่ทำหน้าที่ประเมินข้อเสนอการวิจัย
และเจ้าหน้าที่ของสำนักงานจะต้องถือปฏิบัติตามหลักเกณฑ์ที่สำนักงานกำหนด

ข้อ ๒๒  ค่าธรรมเนียมการบริการทำสำเนาและการรับรองสำเนาข้อมูลข่าวสารให้เป็นไปตามประกาศของสำนักงาน

ข้อ ๒๓  การคัดค้านการเปิดเผย
(๑)
ในกรณีหน่วยงานหรือนักวิจัยที่เป็นเจ้าของข้อมูลวิจัยจะขอคัดค้านการเปิดเผยข้อมูลเพื่อประชาชนสามารถเข้าดูหรือสืบค้น
ให้ยื่นคำคัดค้านพร้อมเหตุผลความจำเป็นไปยังสำนักงานภายในเวลา ๓๐
วันนับตั้งแต่วันที่ประกาศ  ทั้งนี้ ให้เป็นไปตามหลักเกณฑ์ที่สำนักงานกำหนด
(๒) การพิจารณาคำคัดค้านการเปิดเผยข้อมูลใน (๑)
ให้อยู่ในดุลยพินิจของเลขาธิการ โดยคำแนะนำของคณะกรรมการข้อมูลข่าวสาร

ประกาศ
ณ วันที่ ๒๖ มีนาคม พ.ศ. ๒๕๕๕
ศาสตราจารย์
นายแพทย์สุทธิพร  จิตต์มิตรภาพ
เลขาธิการคณะกรรมการวิจัยแห่งชาติ

ปริยานุช/ผู้จัดทำ
๘ พฤษภาคม ๒๕๕๕

ณัฐพร/ผู้ตรวจ
๘ พฤษภาคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๗๔ ง/หน้า ๗/๒ พฤษภาคม ๒๕๕๕